b'\n_START_ARTICLE_\nK\xc3\xb8benhavns Post-Orkester\n_START_SECTION_\nHistorie\n_START_PARAGRAPH_\nDen 2. august 1922 samledes en lille kreds af musikinteresserede postfolk i k\xc3\xa6lderen under K\xc3\xb8bmagergades postkontor. Man ville danne K\xc3\xb8benhavns Postbudes Musikkorps, det der i dag kendes som K\xc3\xb8benhavns Post-Orkester. Dette f\xc3\xb8rte til, at man den 1. oktober 1922 stiftede KPM. Den f\xc3\xb8rste orkesterpr\xc3\xb8ve blev afholdt den 2. oktober 1922._NEWLINE_Det lykkedes at stable en bes\xc3\xa6tning p\xc3\xa5 otte mand p\xc3\xa5 benene, og denne beskedne begyndelse er blevet til det store orkester, der eksisterer den dag i dag._NEWLINE_Pengene var sm\xc3\xa5 dengang (et l\xc3\xa5n p\xc3\xa5 500 kr. klarede etableringen), men s\xc3\xa5 var priserne til geng\xc3\xa6ld ikke store. Man hvervede s\xc3\xa5ledes den tids kendteste musikl\xc3\xa6rer, den iltre italiener hr. Galdi, for en pris af 35 kr. pr. m\xc3\xa5ned._NEWLINE_Heldigvis havde et par af gutterne selv musikinstrumenter, men der m\xc3\xa5tte bud til musikhandler Gottfried, hvor man kunne f\xc3\xa5 en brugt kornet for 20 kr. Efterh\xc3\xa5nden som der kom "skik" p\xc3\xa5 orkestret, fulgte de faglige organisationer orkestret med stor interesse, og en sk\xc3\xb8nne dag turde man "g\xc3\xb8re" en koncert p\xc3\xa5 Gimle medborgerhus i K\xc3\xb8benhavn, og snart efter var de r\xc3\xb8de jakker med i gadebilledet, til b\xc3\xb8rnehj\xc3\xa6lpsdage og n\xc3\xa5r andre kaldte._NEWLINE_Utallige arrangementer har K\xc3\xb8benhavns Post-Orkester g\xc3\xa5et i spidsen for, og i mange \xc3\xa5r kunne juleskibet fra Amerika ikke l\xc3\xa6gge til kaj, uden at "posthornene" tog imod p\xc3\xa5 landgangsbroen._NEWLINE_Postetaten opdagede ogs\xc3\xa5 orkesteret, og efterh\xc3\xa5nden var K\xc3\xb8benhavns Post-Orkester en del af arrangementet, n\xc3\xa5r et nyt posthus skulle indvies, eller der var posthusjubil\xc3\xa6um m.m._NEWLINE_K\xc3\xb8benhavns Post-Orkester har v\xc3\xa6ret p\xc3\xa5 koncertrejser i udlandet, sidst i Brilon, hvor ca. 9.000 musikere deltog, men ogs\xc3\xa5 andre steder i Tyskland, Italien, Norge, Sverige, Spanien, Gr\xc3\xa6kenland, Finland, Rusland og Holland har orkestret givet koncerter.'